Alumiiniumi pulbervärvimine

Alumiiniumi pulbervärvimine on alumiiniumi värvimine pulbervärvimise meetodil.

Pulbervärvimise käigus tekib alumiiniumi pinnale kuivast pulbervärvist kaitsekiht. Pulbervärvi pealekandmine on kuiv protsess, mille käigus materjal esmalt puhastatakse ja kuivatatakse ning seejärel pihustatakse elektriseeritud värv materjali pinnale. Lõpuks sulatatakse värv ahjus, mille tulemusena tekib materjali pinnale värvkate.

Pulbervärvi eelised
Pulbervärvi pealekandmise efektiivsus on kuni 98% ning liigselt piserdatud värv on taaskasutatav. Värvi pealekandmiseks piisab ühest korrast. Pealekantud värv on tugev ja ühtlane, laia värvivalikuga ning kasutatud on keskkonnasõbralikku tehnoloogiat.

Pulbervärvi mõju keskkonnale
Pulbervärvimine on keskkonnasõbralik:
 Energiasäästlik (väiksem energiatarve võrreldes vedelvärviga)
 Ei sisalda lahusteid, raskmetalle ega muid ohtlikke aineid
 Ei emiteeri lenduvaid orgaanilisi ühendeid
 Ei ole töötajatele ohtlik

Pulbervärvi kvaliteet 
Pulbervärv täidab nii esteetilist kui ka kaitsefunktsiooni, kui värvimisel on kinni peetud tehnoloogiliste protsesside kontrollist, korrektsest materjalivalikust ja kvaliteedikontrolli nõuetest. Ehitustööstuses juhindutakse GSB Internationali ja Qualicoati dokumentidest, mille põhjal on koostatud ka Euroopa standard EN 12206.

EN 12206-2004 
Euroopa standard EN 12206-2004 täpsustab nõuded ja katsemeetodid, mis on seotud arhitektuuris kasutatava alumiiniumi pulbervärviga katmisega. Muuhulgas:
 Defineeritakse terminid ning sätestatakse materjali ja selle käitlemise nõuded, andes ülevaate eeltöötlusmeetoditest (üldine, traditsiooniline ja alternatiivne (kroomivaba)). Alates 2017. aasta lõpust peavad Euroopas, tulenevalt REACH-ist, kõik alumiiniumi eeltöötlused olema kroomivabad.
 Sätestatakse nii pulbervärvi kui ka pinnakattega kaetud materjali nõuded ja katsemeetodid. Kvaliteedi tagamiseks peab värvitud toote puhul jälgima nõutud värvi pealekandmise protsessi tingimusi. Seal hulgas tuleb kontrollida värvi õiget tooni ja läiget, pinnakatte paksust (vähemalt 50 µm, kuid mitte vähem kui 40 µm), nakkumist ja löögikindlust. 
 Standard annab juhendid ka testmeetoditele.

GSB AL 631 
GSB AL 631 kvaliteediregulatsioonid on kohaldatavad alumiiniumist valmistatud ehitusdetailide pinnakattele. GSB kvaliteedimärki kandvad metallpindade katmisega tegelevad ettevõtted peavad opereeruma vastavalt GSB regulatsioonis toodud nõuetele. Selleks, et säilitada GSB nõuetele vastavus, tuleb läbida koolitus ja kontrollid ning igapäevaselt juhinduma dokumendis toodud nõuetest. Lisaks peab ettevõte iga kahe aasta tagant vähemalt ühe töötaja saatma GSB koolitusele.
GSB kvaliteediregulatsioon seab nõuded nii töödeldavale materjalile kui ka pinnatöötlusega tegelevale ettevõttele. Peamine rõhk on pandud värvimisprotsessi kirjeldusele. See hõlmab materjali ettevalmistust, eeltöötlust, värvimisprotsessi, transpordi- ja keskkonnatingimusi. Lisaks sellele on välja toodud tingimused ahjule, masinatele, tööriistadele. 
Teine oluline dokumendi osa kirjeldab kvaliteedikontrolli. GSB-kvaliteedimärgi saamiseks peab värvija vastama etteantud tingimustele. Värvimishalli ruumid ja seadmed peavad vastama nõuetele ning lisaks peab olema rakendatud enesekontrolli meetod. Peale selle viiakse värvitud toodetele läbi pistelisi kontrolle, kus kontrollitakse pinnakatte paksust (50–120 µm), kirjeldatud mõõtmisprotseduuri alusel. Viiakse läbi visuaalne kontroll (silmaga), läikekontroll, nakkekontroll, kõvaduskontroll ja eeltöötluse kontroll. GSB kvaliteedimärgi säilitamiseks viib GSB 2–5 korda aastas läbi etteteatamata kontrolle.

QUALICOAT 
QUALICOAT kvaliteedimärgi eesmärgiks on anda miinimumnõuded värvija tehasele, masinatele ja protsessidele, värvile, värvitavale materjalile ja lõpptootele. Kvaliteedimärgi saamiseks peavad kõik nõuded olema täidetud. 
Kvaliteedimärgi säilitamiseks tuleb regulaarselt osaleda koolitustel ning hoida end QUALIQOAT regulatsioonidega kursis. 
Olulise osa regulatsioonist moodustavad testmeetodid ja lõpptoodetele esitatud nõuded. Testmeetodid põhinevad rahvusvahelistel standarditel (EN ja ISO). Dokumendi kohaselt viiakse läbi visuaalne vaatlus, läiketest, pinnatöötluse paksuse test, nakkuvustest (märg ja kuiv), Buchholz Indentation, kuumtöötluskatse, paindetest, kokkupõrketest, ilmastikutestid, polümerisatsioonitest, vastupidavustest mürdile, keeva vee test, veetest, sae-, freesimi- ja puurimistest ning filiformkorrosiooni test.
Nõuded toodete käitlemisele ja protsessidele. Materjali hoiustmine, metallipinna ettevalmistus, järgnevasse protsessi saatmine ei tohi kesta kauem kui 16 tundi, mere lähedusse paigaldatavad tooted tuleb eelnevalt eelanodeerida, metallipind puhastatakse, kuivatatakse ning saadetakse värvimisele ja ahju. Igal ettevõttel peab olema ka oma labor ja seadmed. 
Kasutatavad värvid peavad olema QUALICOATi poolt aktsepteeritud. Värvid, millel veel ei ole QUALICOATi heakskiitu, peavad nõusoleku saamiseks vastama dokumendis toodud nõuetele. 
QUALICOATi kvaliteedimärgi vääriliseks on metallivärvijal võimalik saada pärast kahte edukat inspektsiooni, mille käigus kontrollitakse materjali, laboratooriumi, seadmeid, protsesse ja värvitud tooteid. Peale selle tuleb värvijal kinni pidada QUALICOATi koostatud majasisesest kontrollist.

Viited 

Alumiinium